Document ID: 32008R1213

UREDBA KOMISIJE (ES) št. 1213/2008
z dne 5. decembra 2008
o usklajenem večletnem programu Skupnosti za leta 2009, 2010 in 2011 v zvezi z zagotavljanjem skladnosti z mejnimi vrednostmi ostankov pesticidov v in na živilih rastlinskega in živalskega izvora ter oceno izpostavljenosti potrošnikov ostankom teh pesticidov
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 29 Uredbe,
ob upoštevanju naslednjega:
(1)
Komisija je v skladu z direktivami 76/895/EGS, 86/362/EGS, 86/363/EGS in 90/642/EGS sprejela priporočila v zvezi z usklajenim programom Skupnosti za spremljanje ostankov pesticidov v in na žitih in nekaterih drugih izdelkih rastlinskega izvora. Navedene direktive je 1. septembra 2008 nadomestila Uredba (ES) št. 396/2005. V skladu z navedeno uredbo zajema nadzorni program Skupnosti za spremljanje ostankov pesticidov poleg živil rastlinskega izvora tudi živila živalskega izvora, pri čemer se sprejme kot zavezujoči akt. Zato mora biti sprejet v obliki uredbe. Ta akt ne sme posegati v Direktivo Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (2).
(2)
Za sestavine v prehrani prebivalcev Skupnosti je ključnih trideset živil. Ker se znatne spremembe zaradi uporabe pesticidov pokažejo šele v treh letih, je treba v navedenih tridesetih živilih pesticide spremljati v zaporednih triletnih ciklih, da se omogoči ocena izpostavljenosti potrošnikov in izvajanje zakonodaje Skupnosti.
(3)
Na podlagi binomske verjetnostne porazdelitve se lahko izračuna, da je mogoče s pregledom 642 vzorcev z več kot 99-odstotno gotovostjo odkriti vzorec, ki vsebuje ostanke pesticidov nad mejo določitve, če vsebuje ostanke pesticidov nad to mejo vsaj 1 % proizvodov. Zbiranje teh vzorcev se mora porazdeliti med države članice v skladu s številom prebivalcev, pri čemer mora biti za vsak proizvod in vsako leto zbranih najmanj 12 vzorcev.
(4)
Kadar vključujejo ostanki pesticidov v skladu z opredelitvijo druge aktivne snovi, metabolite ali razkrojne produkte, je treba o navedenih metabolitih poročati ločeno.
(5)
Smernice v zvezi z veljavnostjo metod in postopki za nadzor kakovosti v analizi ostankov pesticidov v hrani in krmi so objavljene na spletni strani Komisije (3).
(6)
V zvezi s postopki vzorčenja je treba upoštevati Direktivo Komisije 2002/63/ES z dne 11. julija 2002 o določitvi metod vzorčenja za uradni nadzor nad ostanki pesticidov v in na proizvodih rastlinskega in živalskega izvora v Skupnosti in o razveljavitvi Direktive 79/700/EGS (4), ki vključuje metode in postopke vzorčenja, ki jih predlaga komisija za Codex Alimentarius.
(7)
Poleg tega je treba oceniti, ali se upoštevajo mejne vrednosti ostankov za otroško hrano iz člena 10 Direktive Komisije 2006/141/ES z dne 22. decembra 2006 o začetnih formulah za dojenčke in nadaljevalnih formulah za dojenčke in majhne otroke in o spremembi Direktive 1999/21/ES (5) ter člena 7 Direktive Komisije 2006/125/ES (6) z dne 5. decembra 2006 o žitnih kašicah ter hrani za dojenčke in majhne otroke.
(8)
Oceniti je treba možne združene, kumulativne in sinergijske učinke pesticidov. To oceno je treba najprej izvesti za nekatere organofosfate, karbamate, triazole in piretroide, kot je določeno v Prilogi I.
(9)
Države članice morajo do 31. avgusta vsako leto predložiti informacije za preteklo koledarsko leto.
(10)
Ukrepi iz te uredbe so v skladu z mnenjem Stalnega odbora za prehransko verigo in zdravje živali -
SPREJELA NASLEDNJO UREDBO:
Člen 1
Države članice odvzamejo in analizirajo v letih 2009, 2010 in 2011 vzorce za kombinacije proizvod/ostanek pesticida, kot je določeno v Prilogi I.
Število vzorcev za vsak proizvod je določeno v Prilogi II.
Člen 2
1. Vsi vzorci se izberejo naključno.
Postopek vzorčenja, vključno s številom enot, je v skladu z Direktivo 2002/63/ES.
2. Med odvzetimi in analiziranimi vzorci je vsaj:
(a)
deset vzorcev otroške hrane, pripravljene predvsem iz zelenjave, sadja ali žit;
(b)
kadar je na voljo, en vzorec ekološko pridelanih proizvodov, ki izraža tržni delež ekološko pridelanih proizvodov v vsaki državi članici.
Člen 3
1. Države članice predložijo rezultate analiz testiranih vzorcev za leto 2009 do 31. avgusta 2010, rezultate analiz vzorcev za leto 2010 do 31. avgusta 2011 in rezultate analiz vzorcev za leto 2011 do 31. avgusta 2012.
Poleg navedenih rezultatov predložijo države članice naslednje informacije:
(a)
uporabljene analitične metode in dosežene ravni poročanja v skladu s smernicami v zvezi z veljavnostjo metod in postopki za nadzor kakovosti v analizi ostankov pesticidov v hrani in krmi;
(b)
mejo določitve, ki je uporabljena v nacionalnih nadzornih programih in nadzornem programu Skupnosti;
(c)
podrobnosti o stanju akreditacije analitskih laboratorijev, vključenih v nadzor;
(d)
kadar dovoljuje nacionalna zakonodaja, podrobnosti o izvršilnih ukrepih;
(e)
v primeru presežene mejne vrednosti navedbo možnih razlogov za presežene mejne vrednosti ostankov pesticidov, vključno z ustreznimi ugotovitvami v zvezi z možnostmi obvladovanja tveganja.
2. Kadar vključuje opredelitev ostanka pesticida aktivne snovi, metabolite in/ali razkrojne ali reakcijske produkte, poročajo države članice o rezultatih analiz v skladu s pravno opredelitvijo ostanka. Kadar je ustrezno, se rezultati v zvezi z vsakim od glavnih izomerov ali metabolitov iz opredelitve ostanka predložijo ločeno.
Člen 4
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. decembra 2008

Labels: 17
20
0
3
6
15